b'\n_START_ARTICLE_\nSaulius Vilius\n_START_PARAGRAPH_\nSaulius Vilius (s\xc3\xbcndinud 15. detsembril 1971 \xc5\xa0iauliais) on leedu alpinist ja matkategelane._NEWLINE_Ta on  viie kaheksatuhandelise vallutamisega Baltimaade edukaimaid m\xc3\xa4gironijaid.  _NEWLINE_Ta on Vladas Vitkauskase j\xc3\xa4rel teine leedu alpinist, kes on t\xc3\xb5usnud D\xc5\xbeomolungma tippu._NEWLINE_Ta oli aastatel 2007\xe2\x80\x932009 Leedu Alpinismi Assotsiatsiooni president.\n_START_SECTION_\nAlpinism\n_START_PARAGRAPH_\nM\xc3\xa4gironimisega hakkas ta tegelema 1987. aastal. Ta ronis kahel aastal j\xc3\xa4rjest Tian Shanis Han-Tengri (7010 m) tippu (1998, 1999) ja t\xc3\xb5usis 2002. aastal Pamiiris Lenini m\xc3\xa4etipule (7134 m)._NEWLINE_Ta on 4-kordne Balti meister (2002, 2003, 2004 ja 2006) ja 8-kordne Leedu meister alpinismis (2001 ja 2002 kahes ning 2003, 2004, 2006 ja 2007 \xc3\xbches kategoorias).\n_START_SECTION_\nT\xc3\xb5usud kaheksatuhandeliste tippu\n_START_PARAGRAPH_\nOma esimese kaheksatuhandelise tippu j\xc3\xb5udis ta 2003. aastal, kui ta Eesti Himaalaja ekspeditsiooni koosseisus t\xc3\xb5usis 22. mail koos Alar Sikuga D\xc5\xbeomolungmale (8848 m) m\xc3\xa4e p\xc3\xb5hjak\xc3\xbcljelt (Tiibeti poolt)._NEWLINE_2004. aastal eba\xc3\xb5nnestus tal tipput\xc3\xb5us Xixabangmale (8027 m) Himaalajas._NEWLINE_2006. aastal \xc3\xbcritas ta teha talvist soolot\xc3\xb5usu Dhaulagirile (8167 m). \xc3\x9critus luhtus. _NEWLINE_2008. aastal viidi l\xc3\xa4bi tema juhtimisel Leedu Himaalaja ekspeditsioon Dhaulagirile (8167 m), p\xc3\xbchendatud Dainius Makauskase m\xc3\xa4lestuseks. Seekord tippu ei j\xc3\xb5utud.'